text: Ballet på vej til Billund
  09 marts 2016 kl. 21.40
  Børn i Billund-området får snart muligheden for at lære ballet. Efter sommerferien åbner Billund Ungdoms- og Kulturskole de første hold med ballet-elever.
  I dag skal de til Esbjerg, hvis de vil lære ballet. Det siger Eva Lillegaard Hansen fra Billund Ungdoms- og Kulturskole til TV SYD. Hun fremhæver en række af ballettens kvaliteter:
  - Det er en fantastisk god mulighed for Billunds børn. Børnene lærer glæden ved at bruge deres krop. De får en styrket bevidsthed om den, de styrker deres koncentrationsevne og de lærer disciplin, samtidigt med at dansen styrker deres muskler. Ballet er en fin kombination af noget individuelt og kollektivt, siger Eva Lillegaard Hansen.
  Det er en fantastisk god mulighed for Billunds børn.
  
  Balletskolen lægger ud med tre hold til september. Et for de fem-seks årige, et for de syv-ni-årige og et for de ti-tolv-årige.
  Til maj arrangerer Billund Ungdoms- og Kulturskole en gratis prøveundervisning i ballet.
  